Smegenų skystis

Smegenų skystis, likvoras () − skystis (audinių skysčio atmaina), užpildantis smegenų skilvelius, talpyklas, subarachnoidinę ertmę ir povoratinklinį tarpą, esantį po voratinkliniu smegenų dangalu ().

Jį gamina skilvelių kraujagyslinių rezginių ependimocitai. Dauguma jo pro voratinklines granuliacijas (voratinklinio dangalo paviršiuje esančius spenelių formos iškilimus) tuoj pat rezorbuojasi į kraują, likusioji dalis - į limfą. Smegenų skystis laisvai cirkuliuoja šoniniuose, ketvirtajame, trečiajame bei galiniame skilveliuose, tarpskilvelinėje angoje ir smegenų vandentiekyje. Per parą likvoras pasikeičia 5-7 kartus. 

Suaugusio žmogaus likvoras yra skaidrus, bespalvis, jo sudėtyje yra baltymų ir limfocitų. Jo būna 100-150 ml. Tankis 1007-1009 kg/m³, pH ~7,4, spaudimas į smegenis sėdint 11-18, gulint 7-15 mm Hg (11 mm Hg ≈ 133 Pa). Cheminė sudėtis panaši į kraujo serumo. Likvoras palaiko galvos smegenų struktūrą, spaudimą, apsaugo nuo nedidelių mechaninių poveikių, maitina jas, palaiko pastovų osmosinį slėgį, turi antikūnų, bakteriocidinių savybių, todėl saugo smegenis nuo infekcijų. Sutrikusi likvoro apytaka sukelia galvos smegenų vandenę.

Smegenų skystis imamas tyrimui iš juosmeninės cisternos, kuri susisiekia su povoratinkline ertme, tai daroma, kai įtariamos smegenų traumos ar infekcija (pvz., meningitas). 

Kategorija:Centrinė nervų sistema